《从吾道人解湘竹诗筒倩玉芝僧斲冠赠予侑以长歌倚韵奉谢》
明代·许相卿

牛腰诗卷难著筒，截冠汗发生清风。憔悴头颅角巾敝，逍遥湖清荷衣同。

道人游戏三昧手，摩娑持似云村翁。切云更著杞泉笠，御风戴雨淩烟丛。

貂蝉兜牟浪轩轾，物何与吾吾亦空。星涯寒影炯秋水，萝石吟魂开我衷。

晴郊吟弄无长物，顶顶作伴灵鸠筇。半酣濯发挂林杪，祇恐吾家习气不耐颠风，播弄聒聒鸣长松。

作者简介：（1479—?）浙江清宁人，字伯台，晚年自号云村老人。正德十二年进士。世宗即位，授兵科给事中。为给事三年，屡上疏言事，尤极言功臣子弟荫官不及中官厮养，皆不听，遂谢病归。嘉靖八年诏养病三年以上不赴都者，落职闲住，遂废。夏言秉政后，招之，谢勿应。